Rohde se tweeling ‘wil nie pa ook verloor nie’Jason Rohde (Foto: Henk Kruger/ANA/African News Agency) Jason Rohde se tweelingdogters sukkel nog om die dood van hul ma, Susan, te verwerk en voel hulle sal nog ŉ ouer verloor indien hul pa tronk toe gestuur word. Rohde het Woensdag in die Wes-Kaapse hooggeregshof verskyn waar met voorvonnisverrigtinge begin is. Die staat het Rian Perry, ŉ maatskaplike werker, geroep om ter strafverswaring te getuig. Perry het ŉ verslag saamgestel oor die impak van Susan se dood op haar dogters en direkte familie. Perry het op 26 November in Wynberg met die Rohde-egpaar se tweelingdogters, Alexandra Oliveia (Alex) en Joanna Georgie (Josie), onderhoude gevoer. Hy het die onderhoud gelyktydig met die tweeling gedoen. Die tweeling het einde verlede maand hul matriekeksamen aan die Diocesan School for Girls in Grahamstad voltooi en is tans in Kaapstad. Volgens Perry het Alex ŉ wonderlike verhouding met haar ma gehad en het hulle baie pret gehad. Josie het gesê sy en haar ma het ŉ hegte verhouding gehad en daagliks gesels. Perry het gesê Josie was baie emosioneel tydens die onderhoud en het dikwels nie woorde gehad nie en dit moeilik gevind om haarself uit te druk. Die tweeling het Susan as hul hoofouer beskou, het Perry getuig. Hy het gesê volgens die dogters het hul pa na hul ma se dood dié rol begin vervul. “Hulle hele lewe is omgekeer met die dood van hul ma. Sy was die kern van die familie.” Volgens Perry het hulle nie geglo hul ma is dood nie en soms net gedink dis ŉ nagmerrie. “Toe hulle hoor hulle pa is in hegtenis geneem in verband met hulle ma se dood, is hulle lewe weer omgekeer.” Die tweeling sukkel om hul ma se dood te verwerk aangesien hul pa se verhoor steeds aan die gang is, het Perry getuig. Alex en Josie het albei vir terapie gegaan maar het albei later behandeling gestaak aangesien hulle gevoel het dit het nie gehelp nie. Alex kon daarin slaag om akademies steeds goed te presteer en het universiteitsvrystelling gekry. Josie se akademiese prestasie het agteruitgegaan maar sy het ook vrystelling gekry. Perry het getuig die tweeling het ook hul verhouding met hul familie moeilik gevind. Aan die een kant was daar hul ouma wat gerou het oor die dood van haar dogter en aan die ander kant hul ouma wat haar seun bystaan. Susan en Jason Rohde. Foto: Facebook Volgens Perry is dit vir die tweeling moeilik om te begryp dat hul pa tronk toe kan gaan. “Hulle voel hulle gaan nog ŉ ouer verloor indien hulle pa tronk toe gaan. Hulle het nog nie hul ma se dood verwerk nie en dit veroorsaak emosionele pyn vir hulle en nou weet hulle nie wat met hulle pa gaan gebeur nie.” Die hof het ook gehoor dat die Rohde-egpaar se oudste dogter, Kathryn (20), namens haar pa wil kom getuig. Volgens Perry het Kathryn aangedui dat haar ma se dood elke aspek van haar lewe geraak het en dat haar pa nou die enigste mens is wat is sy vertrou. Perry was die staat se derde getuie wat ter strafverswaring getuig het. Sy getuienis is voorafgegaan deur David Anderson, die prokureur wat Susan se boedelsake behartig. Hy het onder meer getuig dat daar op 1 Februarie vanjaar ŉ surplus van R4,25 miljoen in Susan se boedel was en dat Rohde se regspan hom genader het om geld vir sy verdediging beskikbaar te maak. In totaal is R2,9 miljoen al aan Rohde voorgeskiet. Dr. Naeemah Abrahams, adjunk-direkteur van die Suid-Afrikaanse Mediese Navorsingsraad se geslag- en gesondheidsnavorsingseenheid, is ná Anderson geroep om te getuig. Sy is onder meer uitgevra oor studies wat gedoen is rakende vroue wat deur hul intieme maats vermoor word. Die saak gaan Donderdag voort. Rohde is op 8 November skuldig bevind aan die moord op sy vrou, Susan, op 24 Julie 2016. Regter Gayaat Salie-Hlophe het Rohde ook aan regsverydeling skuldig bevind. Sy het in haar opsommende uitspraak van 38 bladsye gesê Rohde se weergawe van gebeure dat Susan selfmoord gepleeg het toe die egpaar die naweek van 22 tot 24 Julie 2016 Sotheby’s International Realty se jaarlikse geselligheid op die Spier-wynlandgoed buite Stellenbosch bygewoon het, kan onmoontlik nie waar wees nie. Die regter het gesê die bewyse dui daarop dat Rohde sy vrou met die vuis in die gesig geslaan, haar gewurg en haar met ŉ kussing versmoor het. Hy het toe probeer om haar dood na selfmoord te laat lyk.